News Update: จีนรับมือโควิดระลอกใหม่ ผู้เชี่ยวชาญคาดฤดูหนาวคือจุดพีก เซี่ยงไฮ้เริ่มปิดโรงเรียนส่วนใหญ่ - FINNOMENA
เซี่ยงไฮ้ประกาศปิดโรงเรียนส่วนใหญ่ในวันนี้ (19 ธ.ค.) ท่ามกลางความกังวลว่าผู้ติดเชื้อเพิ่มขึ้นอย่างรวดเร็ว ด้านผู้เชี่ยวชาญชี้ว่า โควิดจีนถึงจุดพีกฤดูหนาว หลายเมืองใหญ่เงียบเหงาเพราะประชาชนพากันเก็บตัวอยู่บ้าน
19 ธ.ค. 2565

เซี่ยงไฮ้ประกาศปิดโรงเรียนส่วนใหญ่ในวันนี้ (19 ธ.ค.) ท่ามกลางความกังวลว่าผู้ติดเชื้อเพิ่มขึ้นอย่างรวดเร็ว ด้านผู้เชี่ยวชาญชี้ว่า โควิดจีนถึงจุดพีกฤดูหนาว หลายเมืองใหญ่เงียบเหงาเพราะประชาชนพากันเก็บตัวอยู่บ้าน
อินโฟเควสท์รายงานว่า หน่วยงานด้านการศึกษาของเมืองเซี่ยงไฮ้ให้โรงเรียนประถม มัธยมต้น และมัธยมปลายส่วนใหญ่เรียนทางออนไลน์ตั้งแต่วันนี้ (19 ธ.ค.) เป็นต้นไป จนกว่าจะมีคำสั่งเปลี่ยนแปลง ยกเว้นชั้นเรียนของนักเรียนมัธยมปลายที่จะสำเร็จการศึกษาในฤดูร้อนปีหน้าที่ได้รับอนุญาตให้เรียนในโรงเรียนได้เป็นกรณีพิเศษ
ขณะที่ผู้จัดการออนไลน์ระบุว่า เมืองใหญ่หลายแห่งในจีนเงียบกริบ เนื่องจากประชาชนพากันเก็บตัวอยู่บ้าน โดยโควิดกลับมาระบาดอีกครั้ง หลังจากทางการยุติมาตรการสกัดไวรัสส่วนใหญ่เมื่อต้นเดือน โดยผู้เชี่ยวชาญระบุจีนกำลังจะเผชิญการระบาด 3 ระลอก และถึงจุดที่รุนแรงสุดในช่วงฤดูหนาวนี้
ในปักกิ่งการระบาดของสายพันธุ์โอมิครอนส่งผลกระทบต่อบริการต่างๆ ตั้งแต่จัดเลี้ยงจนถึงการจัดส่งพัสดุ บริษัทรับจัดพิธีศพทั่วเมืองหลวงที่มีประชากร 22 ล้านคนแห่งนี้มีผู้ขอใช้บริการแน่นขนัด ส่วนในเฉิงตู ถนนเงียบสนิท แม้บริการจัดส่งอาหารทำเวลาได้ดีขึ้น แต่ชุดตรวจโควิดยังหาซื้อได้ยาก
อู๋ ซุนยู หัวหน้าฝ่ายระบาดวิทยาของศูนย์เพื่อการป้องกันและควบคุมโรคของจีน แถลงในปักกิ่งเมื่อวันเสาร์ (17 ธ.ค.) ว่าการระบาดของโควิด-19 ในขณะนี้จะถึงจุดรุนแรงที่สุดในฤดูหนาวนี้โดยจะแบ่งเป็น 3 ระลอกภายในเวลา 3 เดือน
การระบาดระลอกแรกเริ่มต้นจากกลางเดือนนี้จนถึงกลางเดือนหน้า ส่วนใหญ่เกิดขึ้นในเมือง ก่อนเข้าสู่การระบาดระลอกที่สองปลายเดือนมกราคมถึงกลางเดือนกุมภาพันธ์ปีหน้า ซึ่งเกิดจากการที่ประชาชนจำนวนมากพากันเดินทางกลับภูมิลำเนาในช่วงเทศกาลตรุษจีน
ทั้งนี้ เทศกาลตรุษจีนจะเริ่มต้นขึ้นในวันที่ 21 มกราคม และปกติแล้วเทศกาลวันหยุดนานหนึ่งสัปดาห์นี้จะมีประชาชนหลายร้อยล้านคนเดินทางกลับบ้านเกิด ส่วนการระบาดระลอกที่ 3 จะเริ่มจากปลายเดือนกุมภาพันธ์ถึงกลางเดือนมีนาคม ซึ่งประชาชนเดินทางกลับไปทำงานหลังเทศกาลวันหยุด
อย่างไรก็ตามจีนยังไม่มีรายงานผู้เสียชีวิตนับจากยกเลิกมาตรการสกัดไวรัสส่วนใหญ่อย่างกะทันหัน ทำให้เกิดข้อสงสัยว่า ตัวเลขที่ทางการรายงานขณะนี้อาจไม่ใช่จำนวนผู้ติดเชื้อที่แท้จริง โดยจีนรายงานพบผู้ติดเชื้อรายใหม่ที่แสดงอาการเพียง 2,097 คนในวันเสาร์ (17 ธ.ค.)
อ้างอิง: 
https://mgronline.com/around/detail/9650000119933 
https://www.ryt9.com/s/iq38/3383023
——————-
👍 อย่าลืมกดไลก์ Page The Opportunity เพื่อไม่ให้พลาดโอกาสด้านการลงทุน
Facebook: https://finno.me/the-opp-fb
Youtube: https://finno.me/youtube-channel
แท็ก:
News Update
จีน
โควิดจีน
โควิดเป็นศูนย์
แชร์บทความ:
ผู้เขียน
THE OPPORTUNITY
ศูนย์รวมข่าวสารด้านเศรษฐกิจ และการเงิน เพื่อไม่ให้พลาดโอกาสด้านการลงทุน โดย FINNOMENA